U subotu u ranim popodnevnim satima policija je zbog dojave o bombi evakuirala kupače s plaže na Trsteniku! Budući da se radi o jednom od popularnijih splitskih kupališta vijest je prilično uznemirila građane, no iz policije umiruju javnost i kažu kako nikakve opasnosti nije bilo.



- Zbog sigurnosti građana morali smo evakuirati sve kupače, na teren su izašli pirotehničari i liječničke ekipe. Dojavu smo dobili još jučer, a na mjestu gdje je pronađena eksplozivna naprava stajala je patrolni brod koji je upozoravao kupače i druge brodove. U subotu u 13:30 eksplozivna naprava je uništena i opasnosti za kupače više nema - kratko su nam poručili iz PU Splitsko-dalmatinske.



Prema prvim informacijama, radilo se o ručnoj bombi malene eksplozivne moći o čemu svjedoči i činjenica da se prilikom uništenja naprave detonacija nije mogla vidjeti na površini mora.

Bomba je detonirana na dubini od 6 metara i više nema nikakve opasnosti za kupače, kažu iz policije.